SOS besorg oor departement se plan met gr. 10’s en 11’sArgieffoto (Foto: Unsplash) Die Solidariteit Skoleondersteuningsentrum (SOS) sê hy is bekommerd oor die departement van basiese onderwys se besluit om leerders in gr. 10 en 11 aan die einde van vanjaar “gekontroleerde toetse” in hul onderskeie vakke te laat skryf in plaas van eksamens. “Die SOS is van mening dat die nuwe regulasies neerkom op ŉ verlaging van standaarde en dat dit ŉ kunsmatige manier is om leerders die jaar te laat slaag sonder dat werklike prestasievlakke behaal is,” sê Hugo Vermeulen, hoof van opleiding by die SOS. Luidens ŉ omsendbrief van die departement het nie alle leerders weens verlore onderrigtyd vanjaar dieselfde gewig van die kurrikulum gedek nie. Daar is dus besluit dat gekontroleerde toetse deur die leerders se onderskeie onderwysers opgestel moet word en slegs werk sal dek wat die leerders reeds behandel het. Die toets behoort tog ’n wesenlike deel van die kurrikulum te dek, word daar in die brief verduidelik. Vermeulen wys egter nou daarop dat die punte wat in gr. 11 behaal word, meerendeels die standaard is waarop leerders toegelaat word tot hoër onderwysinstellings. Die SOS is dus bekommerd dat die skryf van ŉ kontroletoets teenoor ŉ eksamen die waarde van die uitslae drasties gaan verlaag. Argieffoto (Foto: Unsplash) “Die skryf van formele, langer eksamens is belangrike voorbereiding vir die matriekeksamen en boonop ŉ vaardigheid wat nie net sukses daarin verseker nie, maar ook vir toekomstige studie belangrik is.” Maroela Media het vroeër berig die gekontroleerde toetse sal ook minder gewig as ’n eksamen in die assessering van ’n leerder dra terwyl skoolgebaseerde assessering (SBA) meer gewig sal dra. Die gewig vir die eksamen, wat vanjaar as ’n toets geskryf sal word, word nou van 75% tot 40% verminder terwyl die gewig vir skoolgebaseerde assessering van 25% tot 60% verhoog word. “Die vermeerdering van die SBA-jaarpunt van 25% na 60% gaan veroorsaak dat leerders makliker hoër punte behaal met minder insette as in die verlede. Dit veroorsaak dat hierdie leerders en hul ouers ŉ onrealistiese beeld van hul vermoëns het en dalk teleurgesteld gaan wees wanneer hulle nie toelating tot universiteit kry of hul eerste jaar slaag nie. Dit sal vir universiteite riskant wees om gr. 11-leerders te keur op punte wat beduidend onakkuraat is,” sê Vermeulen. Volgens die SOS het die meeste funksionele skole reeds behoorlike digitale strategie en het dié skole ook planne beraam om onderrig vol te hou tydens die algehele landwye afsondering. “Dit is vir hierdie skole belangrik om hul leerders deur middel van eksamens wat die volledige jaarinhoud toets, te assesseer, sodat hulle weet dat hulle gereed is vir bevordering na die volgende graad. “Die SOS ondersteun skole wat kies om steeds ŉ volwaardige eksamen in al hul vakke te skryf sodat die uitslae geloofwaardig, betroubaar en realisties kan wees.”